Helsingin hovioikeuden päätöksen mukaan Jehovan todistajien vapauttaminen ase- ja siiviilipalveluksesta syrjii totaalikieltäytyjiä. Hovioikeuden mukaan vakaumuksensa vuoksi palveluksesta kieltäytyvien erilainen kohtelu on perustuslain ja ihmisoikeuksien vastaista sekä syrjivää.

Oikeusministeri Antti Häkkäsen (kok.) mukaan ristiriita Jehovan todistajien ase- ja siviilipalveluksesta vapauttamisen ja muiden totaalikieltäytyjien vankeustuomioiden välillä on tiedetty pitkään ongelmalliseksi.

Häkkänen ei ota Ylen haastattelussa tuoreeltaan kantaa Helsingin hovioikeuden tämänpäiväiseen päätökseen, mutta toteaa, että asia on hyvä ottaa uuteen harkintaan.

– Jos jollekin ryhmälle on esimerkiksi uskonnollisin perustein annettu poikkeuksia, niin ne on tässä maailmanajassa aina sellaisia, joita pitää tarkastella, että miten siinä yhdenvertaisesti kohdellaan muita erilaisia ryhmiä, sanoo Häkkänen.

Häkkänen huomauttaa, että Suomen perustuslaissa on määritelty jokaiselle kansalaiselle velvoitteet osallistua maanpuolustukseen ja niihin on tehty poikkeuksia uskonvapauskysymysten nojalla.

– Miten näitä intressejä punnitaan kulloisessakin tilanteessa, varsinkin muuttuvassa maailmassa, niin tämä on iso perustuslaillinenkin kysymys. Tämä on mielenkiintoinen asia, jota täytyy nyt selvittää perusteellisesti, Häkkänen pohtii.

*Lue myös: *

Hovioikeus: Jehovan todistajien vapautus asepalveluksesta syrjii totaalikieltäytyjiä – Professori toivoo, että linjaus johtaisi lakimuutoksiin

Mielipidevankeja "keskitysleirillä" – Lue, miksi Jehovan todistajat vapautettiin asevelvollisuudesta vuonna 1985